El dilluns s'inicien les obres d'urbanització del front de la Casa Penya i d'ampliació de la passarel·la sobre la Gola de Quartell
22 d’octubre 2020

![](/media/zbzdtm1k/59-c_obras-vial-casa-penya-39.jpg)  
  

Este matí l'alcalde de Sagunt, Darío Moreno, el regidor de Contractació, Javier Raro i el tinent d'Alcalde d’Almardà, Pepe Gil, han visitat la zona en la qual, dilluns que ve 26 d'octubre, començaran les obres d'urbanització del front de la Casa Penya i d'eixamplament dels passos sobre els canals que desemboquen en la Gola de Quartell.

El passat 25 de setembre, la Junta de Govern Local va aprovar l'adjudicació d'estes obres a l'empresa Urbamed Infraestructuras S.L. per un pressupost de 181 602,33 euros (IVA inclòs). Es tracta d'unes actuacions tramitades des del Departament de Contractació i que depenen del Departament d'Urbanisme i de la Tinència d'Alcaldia d’Almardà. Estes obres tenen un termini d'execució de 65 dies laborables comptats a partir de la signatura de l'acta de comprovació del replanteig.

«**Hui hem visitat l'entorn de la Casa Penya on a partir del dilluns s'iniciaran les obres de l'accés per als vianants i ciclista que farem fins a la pròpia Casa Penya. En esta obra també urbanitzem la zona ampliant el pont sobre la Gola de Quartell donant sentit a la continuació de l'avinguda Europa**», ha manifestat el regidor de Contractació, Javier Raro.

 ![](/media/ajwhvugj/59-c_casa-penya.jpg)  
  

Pel que fa als antecedents d'estes actuacions, segons les previsions del Pla General d'Ordenació Urbana (PGOU) de Sagunt, i del Pla Parcial de Platges d’Almardà, es va proposar una prolongació del Vial de Delimitació Longitudinal (VDL), de manera que connectara l'Av. d'Europa amb l'Av. del Cigne. Lamentablement, esta connexió no va obtindre l'informe favorable per part del servici autonòmic de Parcs Naturals, per la qual cosa va ser inviable la seua execució.

Com a conseqüència es va proposar una actuació de millora de les condicions actuals, com un ramal del Vial de Delimitació Longitudinal d’Almardà, així com l'adequació a les seues característiques com a vial immers en Zona de Reserva de Fauna Silvestre, amb la substitució de la passarel·la sobre la Gola de Quartell, la reurbanització del front de la Casa Penya i millores en l'encreuament amb el camí del Assagador.

Amb esta actuació es pretén el contrari del que significa el vial VDL, és a dir un ramal d’este, no una prolongació, que supose una reducció de la velocitat dels vehicles i un tractament més d'acord amb la seua situació, el seu ús i el seu nivell de protecció. Es posarà un especial interés en la integració del vial en el seu entorn protegit, per la qual cosa s'ha proposat un sistema constructiu concorde al medi ambient, un asfalt imprés que denote una situació en una mena d'entorn i d'acabat diferent al del VDL, més adequat i que obligue a una reducció en la velocitat dels vehicles al seu pas per la zona protegida.

 ![](/media/oymc3man/59-c_obras-vial-casa-penya-7.jpg)  
  

Amb tot això, s'elimina el perillós estrenyiment que es produix en la passarel·la, amb l'eliminació de l'actual i la substitució per una altra de majors prestacions i major amplària, que permetrà un gir més obert i sense riscos. «**Estes obres milloraran la seguretat en la circulació ja que la passarel·la augmentarà considerablement la seua amplària permetent així millorar el seu funcionament**», ha destacat el tinent d'Alcalde d’Almardà, Pepe Gil.

Per la seua banda, des de la regidoria de Manteniment han assegurat que la intervenció millorarà la il·luminació i la seguretat tant de trànsit de vehicles com de vianants. Les intervencions contemplen la instal·lació de fanals de led, amb plaques solars i detectors de presència i possibilitat d'adequació de la intensitat lumínica a les necessitats, amb una garantia total quant al seu funcionament, i amb un manteniment quasi nul.

Cal destacar que esta intervenció és una demanda històrica dels veïns de Corinto, els qui, finalment, veuran com la zona millora amb estes actuacions i posada en valor. Les obres permetran que es milloren els accessos a la Casa Penya. En este sentit, Javier Raro, ha assenyalat que «**esta és una obra gestionada des del departament de Contractació i el d'Urbanisme, és una obra llargament demandada amb la qual cosa, ens satisfà molt que es pose ja en marxa**».

![](/media/gunhjwjj/59-archivo-c_872-122.jpg)  
_Fotografia d'arxiu de la zona_ 

*   [](http://www.facebook.com/sharer.php?u=https://aytosagunto.es/va/actualitat/el-dilluns-s-inicien-les-obres-d-urbanització-del-front-de-la-casa-penya-i-d-ampliació-de-la-passarel-la-sobre-la-gola-de-quartell/ "Facebook")
*   [](http://twitter.com/share?url=https://aytosagunto.es/va/actualitat/el-dilluns-s-inicien-les-obres-d-urbanització-del-front-de-la-casa-penya-i-d-ampliació-de-la-passarel-la-sobre-la-gola-de-quartell/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-dilluns-s-inicien-les-obres-d-urbanització-del-front-de-la-casa-penya-i-d-ampliació-de-la-passarel-la-sobre-la-gola-de-quartell/ "Linked In")
*   [](mailto:?body=https://aytosagunto.es/va/actualitat/el-dilluns-s-inicien-les-obres-d-urbanització-del-front-de-la-casa-penya-i-d-ampliació-de-la-passarel-la-sobre-la-gola-de-quartell/)